*Жоба*

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне**

**әскери-патриоттық тәрбие мәселелері бойынша толықтырулар**

**енгізу туралы**

1-бап. Қазақстан Республикасының мына заңнамалық актілеріне толықтырулар енгізілсін:

1. «Қазақстан Республикасының қорғанысы және Қарулы Күштері туралы» 2005 жылғы 7 қаңтардағы Қазақстан Республикасының Заңына:

1) 8-бап мынадай мазмұндағы 1-1) және 6-1) тармақшалармен толықтырылсын:

«1-1) әскери-патриоттық тәрбие жүйесін дамытуға және ілгерілетуге бағытталған іс-шараларға қатысады;»;

«6-1) Қазақстан Республикасы Қорғаныс министрлігінің жанындағы Әскери-патриоттық тәрбие жөніндегі үйлестіру кеңесімен өзара іс-қимылды жүзеге асырады;»;

2) 9-бап мынадай мазмұндағы 7-2) және 7-3) тармақшалармен толықтырылсын:

«7-2) жергілікті әскери басқару органдарының жанындағы Әскери-патриоттық тәрбие жөніндегі үйлестіру кеңесімен өзара іс-қимылды жүзеге асырады;

7-3) әкімшілік-аумақтық бірлік шегінде әскери-патриоттық тәрбие жүйесін дамытуға және ілгерілетуге бағытталған іс-шараларға қатысады;»;

3) 22-баптың 2-тармағы мынадай мазмұндағы 26-32) тармақшамен толықтырылсын:

«26-32) Қазақстан Республикасы Қорғаныс министрлігінің жанындағы Әскери-патриоттық тәрбие жөніндегі үйлестіру кеңесін құру, қайта ұйымдастыру және тарату туралы шешім қабылдайды, тиісті ережені және оның құрамын бекітеді;».

2. «Әскери қызмет және әскери қызметшілердің мәртебесі туралы» 2012 жылғы 16 ақпандағы Қазақстан Республикасының Заңына:

1) 11-баптың 1-тармағындағы «орта білімнен кейінгі» деген сөздерден кейін «және қосымша» деген сөздермен толықтырылсын;

2) 2-тараудың тақырыбы «ЖӘНЕ ОЛАРДЫ ӘСКЕРИ-ПАТРИОТТЫҚ ТӘРБИЕЛЕУ» деген сөздермен толықтырылсын;

3) мынадай мазмұндағы 14-1-баппен толықтырылсын:

«14-1-бап. Әскери-патриоттық тәрбие

1. Әскери-патриоттық тәрбие – бұл мемлекеттік органдардың азаматтардың бойында жоғары патриоттық сананы, ұлтқа біртұтас деген сезімді, рухани-адамгершілік құндылықтарды, Отанды қорғау жөніндегі азаматтық борыш пен конституциялық міндеттерді орындауға деген дайындықты қалыптастыру және осыған байланысты қажетті білім мен дағдыларды дамыту жөніндегі жүйелі, мақсатты және үйлестірілген қызметі.

2. Әскери-патриоттық тәрбие жүйесі – бұл әскери-патриоттық тәрбие саласындағы құралдардың, әдістер мен нормативтік құқықтық базаның, сондай-ақ осы мақсаттарда өткізілетін іс-шаралардың жиынтығы.

Әскери-патриоттық тәрбие жүйесі мемлекеттік органдардың қызметін үйлестіруді, қызмет бағыттары мен құралдарын айқындауды, ғылыми және әдістемелік қамтамасыз етуді қамтиды.

3. Азаматтарды әскери-патриоттық тәрбиелеу саласындағы мемлекеттік органдарды үйлестіруді және оларға әдістемелік басшылық жасауды Қазақстан Республикасы Қорғаныс министрлігінің жанынан құрылатын Әскери-патриоттық тәрбие жөніндегі бірыңғай үйлестіру кеңесі (бұдан әрі – Үйлестіру кеңесі) жүзеге асырады.

Үйлестіру кеңесі туралы ережені және оның құрамын Қазақстан Республикасы Қорғаныс министрлігі бекітеді.

Жергілікті әскери басқару органдары әкімшілік-аумақтық бірлік шегінде әскери-патриоттық тәрбие жүйесін дамытуға және ілгерілетуге бағытталған іс-шараларды жүзеге асыратын аумақтық Үйлестіру кеңестерін құрады.».

3. «Мемлекеттік жастар саясаты туралы» 2015 жылғы 9 ақпандағы Қазақстан Республикасының Заңына:

12-баптың 3) тармақшасы «мәдениет» деген сөзден кейін «және әскери-патриоттық тәрбие» деген сөздермен толықтырылсын.

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**